b"\n_START_ARTICLE_\nSocietat la Conc\xc3\xb2rdia (Cantallops)\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat de planta rectangular, format per dos cossos adossats amb les cobertes de teula de dos vessants. El cos principal est\xc3\xa0 distribu\xc3\xaft en soterrani i planta baixa, mentre que el cos posterior s'organitza en una sola planta situada a un nivell inferior que la del cos originari. Davant la fa\xc3\xa7ana principal s'obre una gran terrassa lleugerament elevada respecte el nivell del carrer. Totes les obertures de l'edifici s\xc3\xb3n assimilables als arcs de ferradura i estan bastides en maons. N'hi ha moltes que actualment estan tapiades amb totxos, exceptuant alguna de les finestres de la fa\xc3\xa7ana lateral i la porta d'acc\xc3\xa9s de la principal. Cal destacar que tant la fa\xc3\xa7ana principal, orientada al nord, com la posterior presenten les testeres esglaonades amb plafons semicirculars centrals. Les fa\xc3\xa7anes laterals presenten cornises motllurades amb volad\xc3\xads de teula \xc3\xa0rab. Damunt del portal d'acc\xc3\xa9s principal hi ha el nom de la societat._NEWLINE_La construcci\xc3\xb3 \xc3\xa9s bastida en pedra de granit sense treballar, lligada amb morter de cal\xc3\xa7, exceptuant les cantonades que s\xc3\xb3n bastides amb carreus ben escairats. El parament de la fa\xc3\xa7ana principal est\xc3\xa0 arrebossat i pintat.\n_START_SECTION_\nHist\xc3\xb2ria\n_START_PARAGRAPH_\nAquest tipus d'institucions que coneixem amb el nom de Societats de Benefic\xc3\xa8ncia estan molt esteses en diversos indrets de la comarca. La seva pres\xc3\xa8ncia es fa palesa des de la segona meitat del segle XIX. Aquestes institucions, que en el seu origen es crearen per oferir una s\xc3\xa8rie de serveis socials a la comunitat, esdevingueren amb el temps centres de reuni\xc3\xb3 i de promoci\xc3\xb3 d'activitats l\xc3\xbadiques i culturals. Aix\xc3\xad doncs, a diferents nuclis de l'Empord\xc3\xa0 podem constatar la exist\xc3\xa8ncia d'uns edificis que acullen una Societat de Benefic\xc3\xa8ncia com a Darnius, Ma\xc3\xa7anet de Cabrenys i Agullana._NEWLINE_En el cas de Cantallops, la Societat la Conc\xc3\xb2rdia \xc3\xa9s la mutualitat del poble i va ser patrocinada i constru\xc3\xafda pels seus socis el 1910. La Societat havia estat fundada el desembre de 1864 i el naixement de l'edifici va comen\xc3\xa7ar el 1907 quan es va adquirir el terreny. A final del 1908 es va fer una subhasta per fer les obres, que costarien 7.197 pessetes i, com que l'import era superior al que s'havia previst, cada soci hi va aportar 36 pessetes addicionals. El juny del 1910, es va finalitzar l'obra. Aquest local hist\xc3\xb2ric a Cantallops no nom\xc3\xa9s ha estat la seu de la societat, sin\xc3\xb3 que va esdevenir el lloc de reuni\xc3\xb3 al poble._NEWLINE_El naixement de la societat va anar lligat a l'augment de poblaci\xc3\xb3 que va tenir Cantallops a final del segle XIX \xe2\x80\x93que va arribar als 780 habitants\xe2\x80\x93, degut a la ind\xc3\xbastria del suro que el 1884 ocupava quaranta homes i sis dones. Aquesta activitat va fomentar el moviment obrerista i la creaci\xc3\xb3 de la \xc2\xabSocietat de Socors Mutus La Conc\xc3\xb2rdia\xc2\xbb que funcionava com una m\xc3\xbatua i donava serveis als socis com l'atenci\xc3\xb3 d'un metge, el pagament de medicaments i subsidis per incapacitat o per malaltia cr\xc3\xb2nica. Tamb\xc3\xa9 hi havia un servei de vetlla i d'enterrament."